Ukážka z elektronickej knihy

STRIVE
Copyright © 2024 by Venus Williams
All rights reserved.
Slovak edition © 2025 by Eastone Group, a. s.

Z anglického originálu Strive vydaného vydavateľstvom HarperCollins preložila Alica Činčárová.
V roku 2025 vydalo vydavateľstvo Eastone Books, Bratislava.
www.eastonebooks.com

Translation © 2025 Mgr. Alica Činčárová
Jazykové úpravy: Mgr. Ivana Fábryová
Layout: Studio Eastone
Emotikon smajlíka na str. 100 © martialred/Adobe Stock
Image copyright © by Madison Lane
All rights reserved. Used by permission of the author.

Tlač: Finidr, s. r. o.

Všetky práva vyhradené.
Okrem použitia ukážok na účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-775-1

Vytvorenie elektronickej verzie Dibuk, s. r. o., 2025

Venované tým, ktorých snahu som vždy obdivovala:
Oracene, Richardovi, Serene, Sonyi, Isabel a Althei.
A tým, ktorí mi vždy pomáhali usilovať sa o viac,
Ishe, Lyndree, Jorgemu a Zine a Reillymu.

SKÔR AKO ZAČNEME,
MUSÍM VÁM POLOŽIŤ
DÔLEŽITÚ OTÁZKU: KEBY
SOM VÁM POVEDALA, ŽE
ŽIŤ SVOJ NAJLEPŠÍ MOŽNÝ
ŽIVOT JE SKUTOČNE
JEDNODUCHÉ, VERILI BY
STE MI?

ÚVOD

Pretože ide o to, že počas mojej kariéry sa ma pýtali na všetky aspekty môjho života už od tínedžerských čias, a myslím tým všetky osobné otázky, na ktoré si len spomeniete. Čo jem, ako trénujem, čo robím, aby som sa odreagovala – verte mi, niekedy je to skutočne osobné. Najčastejšie však počúvam otázku: Ako to všetko zvládate?

No, hádajte... Nezvládam. V skutočnosti niektoré dni sotva urobím pár vecí, nieto ešte všetko, čo by som mala zvládnuť.

Počas celej mojej kariéry všetci prirodzene predpokladali, že som nejaký nadľudský tvor, superčlovek, ktorý mal šťastie na skvelú genetiku a túžbu bežať na plný plyn dvadsaťštyri hodín denne. Chápem to. Väčšina ľudí si myslí, že profesionálni športovci alebo vlastne ktokoľvek, kto dosahuje vysoké výkony v čomkoľvek, čo robí, musí byť čudák od prírody, ktorý dosiahne každý svoj vytýčený cieľ bez toho, aby sa zapotil, a ešte sa pri tom usmieva. Ale prezradím vám niečo, čo o mne vie len moja rodina a najbližší priatelia.

Aj keď si väčšina ľudí myslí, že som dokonale zorganizovaná, môj prístup k všetkému v mojom živote, najmä pokiaľ ide o zdravie a pohodu, sa riadi „skratkou“, vďaka ktorej nikdy nevyhorím v životnom štýle, ktorému verím a ktorý chcem žiť do konca života.

Pravda je, že všetko, čo som kedy dosiahla, a všetky prekážky, ktoré som kedy prekonala, najmä tie, na ktorých mi najviac záležalo a ktoré najviac zmenili môj život, pochádzali zo správnych rozhodnutí, ktoré mi umožnili dodržať sľub, ktorý som si dala:

Konaj jednoducho, nech je to príjemné,
ale – a to hlavne – nech je to vzrušujúce.

Ako športovkyňa, podnikateľka a jednoducho človek, ktorý sa snaží žiť čo najlepšie, som sa vždy usilovala, aby bolo to, čo robím, zvládnuteľné, pútavé a zábavné. Ide o to, aby ste si čo najčastejšie vytvárali cestu najmenšieho odporu, pretože život je krásny, ale ponúka vám aj svoje výzvy. Tak prečo si ho robiť ťažším? Keď sa držím tohto prístupu, bez ohľadu na to, aké sú moje okamžité alebo dlhodobé ciele na zlepšenie života, veci vždy zapadnú na svoje miesto oveľa rýchlejšie, a to s menším úsilím alebo stresom. Osvojenie si tohto spôsobu myslenia funguje bezchybne a zároveň mi poskytuje pokoj pri každom kroku. Vidíte, že žiť svoj najlepší možný život nemá nič spoločné so šťastím alebo s výhrou v genetickej lotérii. Všetko je to o tom, či sa rozhodnete MAKAŤ.

Ste pripravení MAKAŤ na svojom najlepšom možnom živote? Dobre, pretože som viac než pripravená byť vaším sprievodcom. Poďme na to!

Koniec ukážky